Pes Amira, vycvičený na vyhľadávanie omamných a psychotropných látok, našiel pri prehliadke auta drogy. Kontrolu osobného vozidla s hlohovským evidenčným číslom vykonali senickí colníci pri obci Malženice v okrese Trnava.
Pes označil priestor rýchlostnej páky medzi prednými sedadlami. Tam colníci objavili zostatky rastlinnej sušiny, plastové veká od minerálnych vôd upravené na užitie marihuany a v sedačke predného spolujazdca plastové uzatváracie vrecko s obsahom neznámej bielej kryštalickej látky. "Na základe týchto skutočností vzniklo dôvodné podozrenie z nezákonnej prepravy omamných a psychotropných látok. Prípad bol odovzdaný orgánom činným v trestnom konaní," dodala Zlochová.
TASR
Ilustračné foto: TASR